**อย. เตือน อากาศเปลี่ยนแปลง ป่วยเป็นหวัดง่าย แนะ ใช้ยาอย่างถูกวิธี
ห้าม! ซื้อยาปฏิชีวนะใช้เอง**

ช่วงสภาพอากาศเปลี่ยนแปลง อย. เตือนประชาชนมักป่วยเป็นโรคหวัดได้ง่าย แต่สามารถ
หายเองได้ภายใน 7-10 วัน แนะนำรักษาตามอาการด้วยยาสามัญประจำบ้านอย่างถูกวิธี และห้ามซื้อ
ยาปฏิชีวนะมาใช้เอง

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า ในช่วงนี้เป็นช่วงสภาพอากาศเปลี่ยนแปลงซึ่งส่งผลกระทบต่อระบบภูมิคุ้มกันของร่างกาย สำนักงานคณะกรรมการอาหารและยา (อย.) ห่วงใยสุขภาพของประชาชน พบว่าประชาชนมีอาการเจ็บป่วยเป็นโรคหวัดได้ง่าย
และส่วนใหญ่เกิดจากเชื้อไวรัส มักมีอาการคัดจมูก น้ำมูกไหล มีเสมหะ เสียงแหบ คันคอและเจ็บคอ อาจมีไข้หรือไอร่วมด้วยได้ โดยสามารถหายได้เองด้วยภูมิคุ้มกันของร่างกายภายใน 7-10 วัน อย่างไรก็ตาม ผู้ป่วยสามารถใช้ยาสามัญประจำบ้าน อาทิ พาราเซตามอลเพื่อลดไข้และบรรเทาอาการปวดศีรษะ ยาแก้แพ้
ลดน้ำมูกและยาดมหรือทาแก้คัดจมูก ยาแก้ไอหรือยาอมแก้เจ็บคอ เพื่อรักษาตามอาการได้ โดยมี
ข้อควรระวังคือ ควรอ่านฉลากและเอกสารกำกับยาอย่างละเอียดก่อนใช้ ใช้ยาตามขนาดที่แนะนำ ไม่ควรใช้ยาเกินขนาด ไม่ควรใช้ยาหลายชนิดพร้อมกัน หลีกเลี่ยงการใช้งานเครื่องจักรหรือขับรถยนต์เมื่อรับประทานยาแก้แพ้เนื่องจากอาจมีอาการง่วงนอนเป็นผลข้างเคียง ไม่ควรใช้ยาติดต่อกันเป็นเวลานาน เด็กและสตรี
มีครรภ์ควรปรึกษาแพทย์หรือเภสัชกรก่อนใช้ยา รวมถึงไม่ควรซื้อยาปฏิชีวนะมาใช้เองเพราะอาจได้รับอันตรายจากการใช้ยาโดยไม่จำเป็น เนื่องจากยาปฏิชีวนะใช้สำหรับการติดเชื้อแบคทีเรีย แต่โรคหวัด
เกิดจากการติดเชื้อไวรัส

**รองเลขาธิการฯ อย.** กล่าวเพิ่มเติมว่า นอกจากการใช้ยาเพื่อบรรเทาอาการหวัดยังมีวิธีอื่น
ที่สามารถป้องกันและลดระยะเวลาการป่วยได้ โดยการเสริมสร้างภูมิคุ้มกันให้แข็งแรง ด้วยการพักผ่อน
ให้เพียงพอ ดื่มน้ำมาก ๆ และรับประทานอาหารที่มีประโยชน์ การรักษาสุขภาพให้แข็งแรง หลีกเลี่ยง
การสัมผัสใกล้ชิดกับผู้ป่วย สวมใส่หน้ากากอนามัยและล้างมือบ่อย ๆ หากมีอาการ 7-10 วันแล้วอาการ
ยังไม่ดีขึ้นหรือรุนแรงขึ้นควรไปพบแพทย์เพื่อรับการตรวจวินิจฉัยโรคและพิจารณาวิธีการรักษาที่เหมาะสมต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 13 มิถุนายน 2567 ข่าวแจก 189 / ปีงบประมาณ พ.ศ. 2567**